Public procurement notice: Contract Notice
Published: 2023-02-14
Buyer: Österbottens välfärdsområde - Pohjanmaan hyvinvointialue
Country: FI
Contract type: Supplies
Procedure: Open procedure
CPV classification: 33151000: Radiotherapy devices and supplies
Submission deadline: 2023-03-13
Award criteria: The most economic tender

Technical requirements: Vaasan keskussairaalan sädehoitoyksikössä on kolme sädehoitolaitetta: Varian Truebeam ”Hoitokone L1” (6MV, 6FFF, 10MV ja 15MV), ja Varian Truebeam L2 (6MV ja 6FFF) ja Varian Truebeam L3 (6MV, 10MV ja 15MV). Hoitolaitteiden säteilyominaisuudet on täsmäytetty. Tällä hetkellä potilaita voidaan vaihtaa esim. vikatilanteessa hoitokoneelta toiselle suoraan hoitoenergian puitteissa. Yksikössä hoidetaan tällä hetkellä vuosittain noin hieman yli tuhat potilasta. Hoitolaitteista vanhin (Truebeam L3) korvataan nyt uudella lineaarikiihdyttimellä.
Klinikan toiminnan kannalta on tärkeää luotettavuus, toistettavuus, joustavuus, tehokas ajankäyttö ja jatkuvuus. Potilaat tulevat usein pitkän matkan päästä, joten sädehoito täytyy voida antaa asianmukaisesti myös vikatilanteissa ja esim. huoltojen aikana. Tämän vuoksi on ehdottoman tärkeää, että potilaat voidaan tarvittaessa vaihtaa nyt hankittavalta laitteelta klinikan toiselle sädehoitolaitteelle ja päinvastoin ilman ylimääräistä työtä ja epävarmuutta. Hankittava järjestelmä on myös ainut mahdollinen varakone 10 Mv ja 15 MV – energioilla hoidettaville L1-hoitokoneen potilaille.
Tarjottavassa järjestelmässä täytyy voida hoitaa potilas hoitokoneelle L1 tai L2 tehdyllä hoitosuunnitelmalla vastaavalla energialla, ja päinvastoin. Eduksi katsotaan, jos potilas ja sädehoitosuunnitelma voidaan suoraan noukkia toisen hoitokoneen listalta, ja siirtää hoitokoneelta toiselle ja päinvastoin ilman lisäohjelmia, tai –järjestelmiä, tai –toimenpiteitä.
Annossuunnittelukuvausta varten klinikassa käytetään Toshiba (Canon) Aquilion LB CT-laitetta. Hengitystahdistettu suunnittelukuvaus, ja hengityspidätyssädehoidon (Deep Inspiration Breath Hold, DIBH) suunnittelukuvaus toteutetaan Varian RPM-järjestelmää hyväksi käyttäen. Myös Varian Identify-pinnantunnistusjärjestelmä on käytössä sädehoidon suunnittelukuvauksessa.
Yksikössä on käytössä Varian Aria (versio 16) informaatio- ja verifiointijärjestelmä. Annossuunnittelu tehdään kaikille hoitokoneille Varian Eclipse-annossuunnittelujärjestelmällä (versio 16). Kaikkien hoitokoneiden (myös tarjottavan järjestelmän) kuvat ja sädehoitohistoria tallennetaan ym. informaatiojärjestelmään sädehoidon palvelimille. Tämän vuoksi potilaan hoitotietojen, -kuvien ja -parametrien täytyy tallentua automaattisesti hoidon jälkeen tarjottavasta järjestelmästä klinikan informaatiojärjestelmään. Tarjousta järjestelmästä, jossa hoitotiedot ja/tai hoitokoneen kuvat siirretään manuaalisesti, tai siirtyvät vasta hoitojakson lopussa tai viikoittain informaatiojärjestelmään, ei hyväksytä.
Tarjottavan järjestelmän täytyy olla yhteensopiva yksikön olemassa olevan informaatio-, suunnittelu- ja verifiointijärjestelmän kanssa ja muodostettava sen kanssa toimiva kokonaisuus. Eduksi katsotaan, jos yhteensopivuus toteutuu ilman lisäjärjestelmiä tai –ohjelmia.
Tarjouksessa on esitettävä eriteltynä, kuinka yhteensopivuus tarjottavassa kokonaisuudessa ja kussakin järjestelmässä toteutetaan. Erityisesti täytyy esittää, kuinka hoitolaitteen asetukset verifioidaan, kuinka potilaan voi vaihtaa hoidon aikana hoitokoneelta toiselle, kuinka hoitosuunnitelma siirretään annossuunnittelusta hoitokoneelle, ja kuinka hoitokoneella otetut kuvat, hoitoparametrit ja hoitohistoria siirtyvät olemassa olevaan Aria-järjestelmään.
Tarjottavan järjestelmän on oltava Dicom RT yhteensopiva. Tarjottavien laitteiden täytyy olla uusia ja käyttämättömiä.
Toimittaja voi tarjota vain sellaista laitetta, jollainen/jollaisia on asennettu Euroopassa sijaitsevaan sairaalaan. Toimittajan on esitettävä tarjouksessa lista eurooppalaisista referenssiklinikoista, joissa tarjottava järjestelmä on käytössä samanlaisessa ympäristössä (Aria/Eclipse informaatio- ja annossuunnittelujärjestelmä, ja vähintään yksi Truebeam- hoitolaite), kuin Vaasassa nyt. Vähintään yhteen referenssiklinikkaan on järjestettävä tarvittaessa helmi- maaliskuussa -23 tutustumiskäynti, jolla voidaan todeta, kuinka tarjotun laitteen yhteensopivuus tietojärjestelmään (Aria/Eclipse 16/Truebeam) on toteutettu. Tarjoaja vastaa tutustumiskäynnin matka- ja majoituskuluista kolmelle hengelle. Kommunikointi referenssiklinikassa englannin tai suomen kielellä.
Tarjouksen osien täytyy olla olemassa olevia, kliinisessä käytössä toimivaksi osoitettuja järjestelmiä.
Kiihdyttimellä tulee voida antaa intensiteettimuokattua sädehoitoa (Intensity Modulated Radiation Therapy IMRT) kuvantaohjattuna (Image Guided Radiation Therapy IGRT), samoin intensiteettimuokattua kaarisädehoitoa (Intensity Modulated Arc Therapy IMAT). Laitteella täytyy voida kuvata kartiokeila-CT – kuvia (Cone Beam CT, CBCT). Samoin laitteella täytyy pystyä kuvaamaan kaarisädehoidon aikainen kuvantaohjauskuvaus pysäytys-automatiikalla (esim. kultajyvä-kohdistetussa eturauhasen lyhyessä (7 fraktiota) sädehoidossa). Samoin laitteella täytyy voida antaa kaarisädehoitoa siten, että moniliuskarajain (Multi-Leaf Collimator, MLC) rajautuu kohdealueen ulkoreunaan koko kaaren ajan.
Tarjottavalla järjestelmällä tullaan antamaan myös stereotaktisia metastaasien sädehoitoja, jonka vuoksi siinä tulee olla ns. 6D-pöytä.
Sädehoidon suunnittelu tarjottavalle hoitolaitteelle täytyy voida tehdä kokonaisuudessaan ja kaikille hoitotekniikoille klinikassa käytössä olevalla em. annossuunnittelujärjestelmällä. Tarjousta järjestelmästä, jossa tämä ei ole mahdollista, ei hyväksytä.
Tarjoukseen tulee sisältyä optio aivojen stereotaktiseen sädehoitoon ja sen suunnittelukuvaukseen (MRI ja CT) soveltuvasta potilastuki- ja immobilisointijärjestelmästä. Option sisältö on eriteltävä, samoin osien hinnat.
Tarjouksen tulee sisältää optio pinnantunnistusjärjestelmästä (Surface Gated Radiotherapy, SGRT). Järjestelmän täytyy olla yhteensopiva klinikan informaatiojärjestelmän kanssa ja muodostaa sen kanssa toimiva kokonaisuus. Optiossa on selvitettävä mahdollisuus käyttää klinikan CT-laiteella tallennettua potilas-tietoa (RPM-järjestelmästä ja Identify-järjestelmästä). Option täytyy sisältää hinnat eriteltynä, sekä eriteltynä hinta toisen järjestelmän asentamisesta klinikassa jo olemassa olevaan Truebeam L2-laitteeseen.